open-index/open-wikipedia-markdown huggingface dataset:
Timmersloh

**Timmersloh** is en Dörp in’n Noordoosten von de Stadt Bremen. Dat liggt in’n Bremer Oortsdeel Borgfeld.

## Geografie

Timmersloh liggt in dat lüttje Rebeed von Bremen, dat op dat rechte Över von de Wümm liggt. De Wümm sülvs flütt so bi twee Kilometer in’n Süüdwesten an Timmersloh langs, de Wörp bi 500 Meter in’n Noordwesten. In’n Süden liggt dat Naturschuulrebeed Borgfeller Wümmwischen.

De Naveröörd sünd Heidbarg in’n Noordoosten, Seebargen in’n Oosten, Överneeland in’n Süden, Borgfeld un Warf in’n Süüdwesten, Truup un Butendiek in’n Westen un Leendaal in’n Westen, Noordwesten un Noorden.

## Historie

Timmersloh kummt as *Timmersloh* 1545 toeerst in de Oorkunnen vör. 1666 hett Bremen de kumplette Hoheit över Borgfeld, Timmersloh, Warf, Butendiek, Verenmoor un Ebbensiek övernahmen.

De Feldmark Timmersloh hett fröher bet an de Wörp reckt, aver 1827 hett de Stadt Bremen de Stücken an de Wörp langs an dat Königriek Hannover afgeven. Dat weer in’n Uttuusch för Rebeden, op de Bremen de Stadt Bremerhoben grünnen wull.

In’n Eersten Weltkrieg sünd söss Soldaten ut Timmersloh fullen oder vermisst.

Deel von dat Oortsamt Borgfeld is de Oort 1946 worrn.

### Inwahnertall

### Religion

Timmersloh is evangeelsch präägt un höört to dat Kaspel Borgfeld.

## Kultur

Dat Dörphuus Timmersloh is 1983 inwieht worrn.

En Denkmaal för de Fullenen ut Timmersloh ut de twee Weltkrieg’ steiht in Borgfeld.

## Weertschop un Infrastruktur

De Oort hett en egene Freewillige Füürwehr.

### Verkehr

Timmersloh liggt an de Timmersloher Landstraat, de in’n Westen in Leendaal an de Landsstraat 133 rangeiht un in’n Oosten bi Seebargen an de L&nbsp;154. In’n Süüdwesten löppt de Butendieker Landstraat na Borgfeld. De Brügg von de Butendieker Landstraat över de Wümm is 1887 boot worrn. De nächste Opfohrt op en Autobahn is de Opfohrt 19 Horn-Leh op de Autobahn 27 (Afsnidd Bremen–Wasra), de so üm un bi söven Kilometer weg is.

De nächste Bahnhoff is de Bahnhoff Överneeland an de Bahnlien Wanne-Eickel-Hamborg un so bi negen Kilometer weg.

### Scholen

De Volksschool in Timmersloh is in dat 17. Johrhunnert grünnt worrn un hett 1972 dichtmaakt. 1984 is in de Rüüm von de School en Kinnergoorn inricht worrn. De Kinner ut Timmersloh gaht vondaag in de Regel na de Grundschool Borgfeld-Midd un later na dat Schoolzentrum Bergiusstraat.

## Footnoten
Plöön

**Plöön** () is de Kreisstad vun den Kreis Plöön in Sleswig-Holsteen un hett ruchweg 8.700 Inwahners. Dat Wohrteken vun de Stad is dat Slott ut den 17. Jahrhunnert.

Plöön hett en Gymnasium mit ene Historie vun över 300 Johr, hett en Sitt vun de Marineunteroffizierschool un is Sitt vun dat Max-Planck-Instituts för Evolutionsbiologie.

## Geografie
Plöön liggt direktemang an Schleswig-Holsteins gröttsten Binnensee, den Groten Plöner See. Justso befinnt sik Plöön in’n Rebeet vun de bargige Holsteensche Schweiz. Bloot 7,8&nbsp;km² vun Plööns Flaag is ok Land. De Rest sünd ölven Seen, de heel und deel in Rebeet vun de Stad sünd un fief wiedere Seen de to’n Deel in Plöön sünd.

## Politik
### Tweeschenstad
* Ksour-Essaf (Tunesien), siet 1969
* Plau am See (Mekelnborg-Vörpommern), siet 1990
* To den Oort Schilino (ehrdaags Szillen resp. Schillen) in Rajon Neman gifft dat ene Patenschop. Dat was een Deel vun den ollen Oostpruzen.

## Verkehr

Plöön billt den Knütt vun de Bundsstraten 76 (Oost-West-Verloop) un 430 (Süüdwest-Noordoost-Verloop). Dör de B&nbsp;430 gifft dat ok ene Anbinnen an'e Autobahn 21 (ca. 19&nbsp;km, Ansluttstell Bornhöved) un de Autobahn 7 (ca. 40&nbsp;km, Anslussstääd Neumünster-Mitt). De B&nbsp;76 binnt Plöön ok noch an de Autobahn 1 an (ca. 27&nbsp;km, Anslussstääd Eutin).

De Verkehrsbedrieven vun’n Kreis Plön sünd an’n Verkehrsverbund vun de Region Kiel anslaten. In de Stad gifft dat twee Busstreken. Dat gifft ok Streken vun un in dat Ümland. Na de Landshööftstad Kiel kann ’n mit den Regionalbus vun de Firma Autokraft henkamen.

Dör Plöön gifft dat buterdem de Bahnstreck Kiel–Lübeck; elke halvig Stunn kann een na Kiel un na Lübeck fohren.

## Weblenken

* Stad Plöön (hoochdüütsch)
Nikolaus-Kark (Wulsdörp)

De **Nikolaus-Kark** weer bet 2010 en röömsch-kathoolsche Kark in’n Bremerhobener Stadtdeel Wulsdörp (Lützowstraat 22, Eck Krummenacker) in dat Dekanat Bremerhoben von dat Bisdom Hilmssen. Ehren Naam hett se von’n Hilligen Nikolaus von Myra. De Kark hett toletzt to de Parrgemeen von de Hart-Jesu-Kark in Geestmünn tohöört.

De Kark is 1959 boot worrn. Dat weer de eerste Kark, de de Architekt Josef Filke (Bremerhoben) boot hett. Se is as Massivbo boot worrn mit en 40 Meter hogen Toorn, de free steiht. Dat 5×6 Meter grote Gips-Relief an de Achtersied von’n Altor („Christus stillt den Storm“) un dat Altorkrüüz sünd von’n Bremer Bildhauer Kurt Lettow. Dat Relief is nu bi dat Bremer Landsamt för Denkmaalpleeg inlagert.

De Kark is an’n 6. Dezember 1959 inwieht worrn un de Karkengemeen Wulsdörp is an’n 1. Januar 1963 inricht worrn. 1966 hett de Nikolaus-Kark de Johannes-de-Döper-Kark in Lox as Filialkark tokregen. 1981 is de Kark in Lox denn en egenstännig Karkengemeen worrn. An’n 16. September 1979 is ut de Karkengemeen en Parrie worrn. Un an’n 1. November 2006 is de Nikolaus-Kark Deel von de Parrgemeen von de Hart-Jesu-Kark in Geestmünn worrn.

An’n 27. Februar 2010 hett von Bischop Norbert Trelle de Kark profaneert un dat Gebüüd is in’n Juni 2010 afreten worrn. Se hebbt eerst versöökt, de Kark to verköpen un anners to bruken, aver hebbt nix funnen. Nu is in dat Parrhuus von de Kark, dat in de Naverschop von de fröhere Kark steiht, de Nikolaus-Kapell inricht. De Hart-Jesu-Kark in Geestmünn is so bi dree Kilometer weg.

## Weblenken

* Infos to de Nikolaus-Kapell Wulsdörp op de Websteed von de Hart-Jesu-Kark in Geestmünn (hoochdüütsch)
Leevfroon-Kapell

De **Leevfroon-Kapell** weer en röömsch-kathoolsche Kapell op de Worth in dat Dekanat Bremerhoben von dat Bisdom Hilmssen. Ehren Naam hett se na’n Marientitel Uns leve Fro.

De Kapell leeg in de Straat *Leevfroontrift 2*. Dor weer de ole Volksschool op de Worth. As 1961 de ne’e School trech worrn is, hebbt se de ole Volksschool afreten. Blots de 2. Klass, de in en Anbo ut dat Johr 1928 ünnerbröcht weer, hebbt se stahn laten. Dor is denn in de Johren 1960 de kathoolsche Kapell in inricht worrn. Över de Döör is en Toorn ut Beton boot worrn. In den Toorn schull ok en Klock inboot warrn, aver dor is nix na kamen.

De Kark is an’t Enn von de Johren 1980 profaneert worrn un de Toorn is afreten worrn. 1995 hett de Stadt Cuxhoben dat Huus köfft un an den Geschichts- un Heimatvereen Worth afgeven. Nadem dat ümboot worrn is, warrt dat nu *Worth-Huus* nöömt un as Utstellungs- un Arbeidsrüüm bruukt.

Vondaag is de Twölv-Apostels-Kark in Olenwoold (Karkengemeen St. Marien in Cuxhoben) de nächste kathoolsche Kark, de so bi negen Kilometer weg is. De Worth höört nu to disse Karkengemeen.
Friedrich Wilhelm Heise

**Friedrich Wilhelm Heise** (* 6. Mai 1791 in Stood; † 23. November 1862 ok dor) weer en hannöverschen Verwaltungsjurist un Landdrost.

## Leven

Heise is 1791 as Söhn von Maria Dorothea Scharf un den Amtsschriever un later Obertollinspekter Otto Christoph Heise (3. April 1750–27. Oktober 1819) in Stood boren. Na de School in Stood un op de Klosterschool Ilfeld füng he 1808 an Juristeree an de Universität Göttingen to studeren. Dör Stammbookindrääg is he as Mitstifter von dat Corps Hannovera Göttingen an’n 18. Januar 1809 belegt. Mit de Schandarmen-Affäär un den Uttog von de Göttinger Studentenschop achterher is he to dat Wintersemester 1809/1810 an de Universität Heidelberg wesselt un hett dor mit annere Göttinger Studenten dat Corps Hannovera Heidelberg grünnt. In’n Oktober 1810 keem he na Göttingen trügg un in’n Oktober 1811 hett he sik an de Universität Dijon immatrikuleert, wat in de Franzosentied för Juristen obligatorisch weer. Na dat Studium güng he 1813 as Auditer an dat Amt Coldingen in’n hannöverschen Staatsdeenst. 1814 is he Amtsschriever bi dat Amt Gifhorn worrn un 1817 Regerungssekertär bi de Landdrostie Stood. 1824 keem siene Beförderung to’n Regerungsraad bi de Landdrostie Lümborg un 1844 is he as Regerungsraad wedder na Stood versett worrn. 1852 is Heise Gehemen Regerungsraad worrn un 1858 Landdrost von de Landdrostie Stood, von 1862 af an as Gehemen Raad. Heise weer Kummandör von’n Guelphen-Orden 1. Klass. He is 1862 na en Nervenslag doodbleven.

## Literatur

* Königliches Pädagogium zu Ilfeld: *Jahresbericht über die Königliche Klosterschule Ilfeld*, Ilfeld 1873, S. 17 (Digitalisat)
* Heinrich Curschmann: *Blaubuch des Corps Hannovera zu Göttingen.* Band 1, 1809-1899, Göttingen 2002, Nr. 29
* Götz von Selle (Rutgever): *Die Matrikel der Georg-August-Universität zu Göttingen - 1734 - 1837*. Leipzig 1937, Kraus Reprint, 1980, ISBN 9783262000308

## Footnoten
Ernst von Bülow

**Ernst Friedrich Wilhelm von Bülow** (* 6. Mai 1801 in Hannover; † 2. September 1861 ok dor) weer en düütschen Verwaltungsbeamten in dat Königriek Hanover.

Von Bülow weer von 1841 bet 1855 Landdrost von de Landdrostie Stood. Toletzt weer he bet to sien Dood Generaldirekter von’n Waterbo.

An’n 26. Februar 1842 hett he von König Ernst August I. den Titel Freeherr kregen.

Ernst von Bülow hett an’n 24. Mai 1827 in Hint Ernestine von Frese (1803-1866) freet. De beiden hebbt fiev Kinner hatt:

* Karl von Bülow (* 1. April 1828 in Hilmssen, † 20. April 1894 in Merseborg)
* Louis von Bülow (* 20. August 1829 in Hilmssen, † 10. Juli 1894 in Hohne)
* Adolf von Bülow (* 12. Februar 1834 in Hilmssen, †  25. Januar 1871)
* Elise von Bülow (* 2. Juni 1835 in Hilmssen, †)
* Ernst von Bülow (* 1. Mai 1842 in Stood, †  9. Mai 1901 in Bad Ems; General in Prüßen)
Jürg Marmet

**Jürg Marmet** (* 14. September 1927 in Bern; † 8. März 2013 in Allschwil) weer en Swiezer Bargstieger, Bargführer un Chemiker. 

## Leven
Marmet studeer Chemie an de ETH un hett dat mit en Dissertatschoon över Humantoxikologie afslooten. He weer ünner annern Direkter vun de Afdeelen Agrarchemie vun de Firma Hoffmann-La Roche in Basel. He hett todem dat Swiezer Bargführerpatent maakt un tallriek Tippen in de Alpen bestegen. 

Van 1952 bit 1958 weer he Rettungsfallschermer un Bargredder bi de Swiezer Reddenswacht, utbildt bi de Royal Air Force.

As Wetenschapler un Bargführer nehm he 1953 an de Baffin Island Expeditschoon vun dat  Arctic Institute of North America deel, dorbi gelung hüm, mit annern tosommen, söben Eerstbestiegen, dorünner an' 13. Juli 1953 de Mount Asgard (2011m) un de Tête Blanche (2156m), hööchste Barg vun de Halfinsel Cumberland. 

1956 weer he Liddmaat vun de Swiezer Everest-Lhotse-Expeditschoon, bi de he för de Suerstoffgeräte verantwortlich weer. Jürg Marmet gelung dorbi gemeensam mit Ernst Schmied an' 23. Mai 1956 de tweet Bestiegen vun den Mount Everest. Beid weern dormit de eerste Swiezer up den hööchsten Barg vun de Eer. 

1960 folg en wetenschaplich Expeditschoon nah Axel Island westlich vun Grönland. 

Marmet weer bit 2003 Präsident vun de King Albert I. Memorial Foundation, wiels teihn Johren Präsident un later Ehrenpräsident vun de Swiezer Stiftung för Alpine Forschung.  

Marmet weer verheiraadt un harr dree Kinner. 1992 wurr he pensioneert un leev in Allschwil. In März 2013 is he nah en langer Krankheit storven. 

## Literatur
* Jürg Marmet: *Cumberland – Ein Traumland für Bergsteiger*. In: Berge der Welt, 9. Band 1954.
* Albert Eggler: *Gipfel über den Wolken – Lhotse und Everest*. Zürich 1956. 
* Audrey Salkeld: *World Mountaineering*. London 1998 (über den Mount Asgard). 
* Daniel Anker: *Jürg Marmet: Vom Everest zum Tamaro*. In: Uomini, storie, montagne. 100 anni di immagini e testimonianza alpine. Bellinzona 2004.
 
## Weblenken
* Dokumentarfilm Swiezer Mount Everest-Expeditschoon vun Condor Films
* ''Grand Old Man des Schweizer Alpinismus. Zum Tod von Jürg Marmet.'' In: Neue Zürcher Zeitung van' 14. März 2013
* Daniel Foppa: ''Schweizer Everest-Pionier Jürg Marmet ist tot.'' In: Tages-Anzeiger van' 13. März 2013
* http://www.nzz.ch/newsticker/schweizer-mount-everest-bezwinger-juerg-marmet-gestorben-1.18046729
* DNB-Katalog
* Personennaamdatei
August Theodor Braun

**August Theodor Braun** (* 17. oder 15. Juli 1802 in Hannover; † 7. Februar 1887) weer en düütschen Beamten un Politiker in dat Königriek Hannover.

## Leven
Braun is 1802 as Söhn von en Oberst in Hannover boren. Al fröh güng dat op en Loopbahn as Soldat jüst as bi sien Vader dal. He güng 1814 as Kadett na de hannöversche Artillerie. 1815 weer he Schöler an dat Lyzeum in Hannover. Dor hett he 1821 de Reifeprüfung afleggt. 

1824 is he Auditer bi dat Amt Zeven un 1827 Assesser bi dat Amt Gothenborg worrn. Von 1831 af an stünn he in de Deensten von dat Kabinettsministerium, is 1835 Gehemen Kanzliesekertär un 1847 Kabinettsraad tohoop mit Alexander von Münchhausen worrn. 1839 is he dat eerste Maal in dat hannöversche Kabinett beropen worrn. In’n März 1848 hebbt se en to’n Kultusminister maakt (in de Märzregerung). In disse Tied stünn he bet 1859 veel mit Hermann Lotze in Kuntakt. 1849–1850 weer he Kurater von de Universität Göttingen. He hett gegenöver de Reakschoonspolitik von König Georg V. so veel Unverständnis wiest, dat he bald tohoop mit welk annere liberale Ministers von de Hoffsellschop utslaten weer. 1850 is he tohoop mit dat kumplette Kabinett Stüve-Bennigsen entlaten worrn. 

Üm 1862 weer he Börgervörsteher un blangen Hermann Schläger een von de Lüüd, de in’t Börgervörsteher-Kollegium besünners aktiv weren. He is 1863 Maat von de Twete hannöversche Kamer worrn un 1869 Maat von de hannöversche Landssynood. Op de eerste Landssynood hett he sik aver nich veel wiest un dorüm wullen se em in Berlin wedder aflösen. Von’n 13. März 1863 bet 3. April 1872 weer he Landdrost in de Landdrostie Stood. De Braunstraat in Hannover, de 1889 anleggt worrn is, is na em nöömt.

Sien Söhn weer de Jurist  Carl Wilhelm Philipp Braun (11. Januar 1837–3. März 1927).

## Literatur

* Klaus Mlynek: Artikel *[http://books.google.de/books?id=ShneE5mxmEUC&pg=PA70 Braun, August Theodor]*, in: *[[Hannoversches biographisches Lexikon]]*, S. 70
* Jürgen Bohmbach, in: *Stader Stadtlexikon.* 1994, S. 27
* Th. Braun: *Lebenslauf des Landdrosten August Theodor Braun in Stade*; In: *Stader Archiv* 21, 1931, S. 163–166

## Footnoten
Spoorkass Horborg-Buxthu

De **Spoorkass Horborg-Buxthu** is en Spoorkass mit Seet in Horborg. De Bank höört to de Spoorkassen-Finanzgrupp un hett 49 Filialen in de Gemeen Buxthu in’n Oosten von’n Landkreis Stood, in’n Landkreis Horborg un in en Deel von’n Hambörger Bezirk Horborg. De Vörsitter von’n Vörstand is Heinz Lüers, de Vörsitter von’n Verwaltungssraad is Jens-Rainer Ahrens. Dreger von de Anstalt des öffentlichen Rechts is de Landkreis Horborg un de Stadt Buxthu un Rechtsgrundlaag dat Neddersassische Spoorkassengesett.

De BLZ is 207 500 00 un de BIC NOLA DE21 HAM. De Bilanzsumm weer an’n 31. Dezember 2013 3,417 Milliarden Euro, de Inlagen weren 2,476 Milliarden Euro un de Kunnenkredite 2,946 Milliarden Euro. De Bank hett üm un bi 781 Mitarbeiders (Stand 31. Dezember 2013).

De Spoorkass hett Filialen in Äästörp, Bendsdörp, Bookholt (6 Steden), Braackel, Bullenhusen, Buxthu (3 Steden), Eißendörp, Fleest, Handörp, Hanstää, Heendörp, Heidenau, Hittfeld, Holm-Seppens, Horborg (3 Steden), Hullnst, Ilsdörp, Jesborg, Klecken, Luhdörp, Mäkelfeld, Maschen, Mesborg, Meschacht, Neegraven, Ninndörp, Ooldklooster, Ramßel, Solzhusen, Sprötz, Stell, Tesp, Töst, Vosshusen,  Winsen (3 Steden) un Wulfsen.

De Filiaal in’n Buxthuer Törfweg schall to’n 1. Februar 2018 dichtmaakt warrn.

## Historie

De hüdige Spoorkass Horborg-Buxthu hett sik an’n 1. Januar 2000 dör de Fusion von de Kreisspoorkass Horborg mit Seet in Horborg un de Stadtspoorkass Buxthu mit Seet in Buxthu billt.

De Stadtspoorkass Buxthu is 1843 grünnt worrn un de Kreisspoorkass Horborg an’n 1. April 1914.

De Spoorkass von’n Geestbezirk Winsen an de Luh hett sik an’n 1. Juli 1862 grünnt un de Spoorkass von de Stadt Winsen an de Luh 1842. Düsse beiden Kassen sünd an’n 1. April 1894 to de Kreisspoorkass Winsen tohoopgahn.

De Spoorkass för dat Amt Mesborg in Töst is an’n 1. Oktober 1858 grünnt worrn. Düsse Bank hett sik later Amtsspoorkass Töst nöömt.

De Spoor-, Lehn- un Vörschuss-Kass för den Bezirk von dat vörmalige Amt Hittfeld is an’n 2. Oktober 1866 grünnt worrn un hett sik later Amtsspoorkass Hittfeld nöömt.

De Amtsspoorkass Oolwarder hett sik an’n 20. Oktober 1910 grünnt.

An’n 1. Januar 1934 hebbt sik de Kreisspoorkass Winsen, de Amtsspoorkassen Töst, Hittfeld un Oolwarder un de ole Kreisspoorkass Horborg to de ne’e Kreisspoorkass Horborg tohoopdaan.

De Filiaal von de Kreisspoorkass Winsen in Stell hett 1896 apenmaakt.

### Vörstandsvörsitters

* opstunns: Heinz Lüers

## Weblenken

* Websteed von de Spoorkass (hoochdüütsch)
Amt Jörk

Dat **Amt Jörk** weer en Verwaltungsrebeed in Bremen-Veern un in dat Königriek Hannover mit Seet in Jörk binnen de Landdrostie Stood. Dor hett groff dat Rebeed von Oolland tohöört.

Dat Leid över dat Amt harr bet 1867 en Amtmann. In de Prüßentied na 1867 hett de eerste Beamte Amtshauptmann heten.

## 1852–1885

Dat Amt Jörk is bi de Verwaltungs- un Justizreform an’n 1. Oktober 1852 in dat Königriek Hannover ut dat Grevengericht Oolland un de Patrimonialgerichten Bargfreed, Francop, Hoov-Leeswig, Nincop un Rübk billt worrn. Von dat Amt Stood-Gothenborg sünd noch de Domänen Neehoff un Kochshoff un de Eilannen in de Elv an de Övers von Oolland (utbenahmen Brunshusen oder Stodersand) tokamen. Mit Verordnung von’n 28. September 1852 is ok de Stubbenhoff ut dat ole Grevengericht Bützfleet dor mit tokamen. Dat Amt harr en Rebeed von 140,91 km².

As Gericht för dat Amt is to’n 1. Oktober 1852 dat Amtsgericht Jörk inricht worrn.

Nadem dat Königriek Hannover 1866 an Prüßen kamen is, sünd 1867 Stüürkreise in de ne’e Provinz Hannover inricht worrn. Dat Amt hett denn to’n Stüürkreis Stoder Maschkreis tohöört.

## Na 1885

Bi de Verwaltungsreform in Prüßen to’n 1. April 1885 is dat Amt Jörk oplööst worrn un dor is de Kreis Jörk von worrn.

## Inwahnertall

## Amtlüüd

* 1852–1885: Adolph Ludwig Theodor Meyer

## Footnoten
John Robert Vane

**John Robert Vane** (* 29. März 1927 in Tardebigg, Worcestershire; † 19. November 2004 in Farnborough, London) weer en britisch Biochemiker un Medizin-Nobelpriesdräger. He weer de Opdecker vun de Funktschoonswies vun Aspirin.

## Leven

Sien Vader Maurice Vane weer Söhn vun russisch Immigranten; sien Moder Frances Vane stamm ut en britisch Buernfamilie. He gung up de King Edward XIV Highschool in Birmingham. Mit twalf Johren kreeg he vun sien Öllern en Chemiebaukasten un fung an to experimenteeren. Af 1944 studeer he an de Universität von Birmingham. Dor weer he tonächst nich dormit tofree, dat he dor kien Mögelkeiten to’n Experimenteeren harr. Af 1946 hett he an de University of Oxford Pharmakologie bi Harold Burn studeert, wo he nah en Tüschentiet mit Lehrtätigkeit an de Universität Sheffield 1953 promoveert bi Geoffrey Dawes wurr. Af 1953 weer he Assistant Professor an de Yale University. Dornah lehr he af 1955 an dat Institute for Basic Medical Science vun de Universität London in dat Royal College of Surgeons of England, tonächst as Senior Lecturer, denn as Reader un sluutend as Perfesser för experimentelle Pharmakologie. 1973 wurr he Baas vun de Forschung bi de Wellcome Foundation. Af 1985 weer he an dat  *William Harvey Research Institute* an’t Medical College vun dat St. Bartolomew Hospital in London.

Den Medizin-Nobelpries kreeg he 1982 tosommen mit Sune Karl Bergström un Bengt Ingemar Samuelsson för Opdecken in Henblick up Prostaglandine un verwandt biologisch aktive Substanzen. Enn’ vun de 1960er un Anfang vun de 1970er Johren, hett he rutfunnen, dat  Aspirin över dat Ünnerdrücken vun de Prostaglandin Synthese warken deiht. Dorbi hett he ok mit den brasiliaansch Pharmakoloog Sérgio Henrique Ferreira tosommen arbeit, ok up dat Rebeet vun de fröh Entwicklung vun ACE-Hemmern (wat to de Entwicklung vun Captopril 1974 bi Squibb führ). 

## Utteknungen
1977 wurr he mit den Albert Lasker Award for Basic Medical Research un 1989 mit de Royal Medal vun de Royal Society uttekent, deren Fellow he siet 1974 weer. 1984 wurr he adelt. He weer utwärtig Liddmaat vun de Poolsch Akademie vun de Wetenschapen, de Königlich Nedderlannsch Akademie vun de Wetenschapen un de National Academy of Sciences (1983). He harr mehrer Ehrendoktertitel (Mount Sinai Hospital Medical School in New York, Krakau, Paris, Aberdeen). 1980 kreeg he den Peter Debye Pries un 1981 de Dale-Medaille.  

Vane weer verheiraadt un harr twee Döchter.

## Weblenken
* DNB-Katalog
* John Robert Vane up de Sieden vun den Nobelpries (engelsch)
Heinrich Küver

**Heinrich Küver** (* 10. Dezember 1889 in Helmworth; † 5. Juni 1983 in Steenau) weer en neddersassischen Politiker (DHP/DP) un Maat von’n Landdag von Neddersassen.

## Leven

Küver is 1889 in Helmworth boren. Na de Volksschool weer Küver op de landweertschopliche Fortbildungsschool un hett denn in de Bueree arbeidt. 1909 hett he sien Deenst bi dat Infanterie-Regiment 31 in Altno anfungen. In’n Eersten Weltkrieg weer he von 1914 bet 1918 Soldaat. He keem 1918 in engelsche Kriegsfungenschop, un is dor bet 1919 in bleven. Nadem he wedder trügg weer, is he 1920 Kreisvörsitter von de Düütsch-Hannöversche Partei (DHP) worrn. Küver hett as Gegner von’n Natschonalsozialismus na de Machtergreifung 1933 all sien Ämter verloren. Na’n Tweten Weltkrieg is he 1945 Börgermeester von Helmworth worrn. Von 1946 af an weer he Kreisvörsitter von de NLP/DP. Küver weer Vörsitter von’n Imkervereen Hadeln un von de Meiereegenossenschaft von Helmworth. Ok in’n Kreiskarkenvörstand weer he Maat.

Küver is 1946 Maat von’n Kreisdag worrn un 1948 Landraad von’n Kreis Land Hadeln. In de eersten Wahlperiood weer he von’n 28.&nbsp;November 1948 bet to’n 30.&nbsp;April 1951 Maat von’n Landdag von Neddersassen (nadem Heinrich Meyer in’n Juni 1948 doodbleven is). In de twete Wahlperiood weer he von’n 16.&nbsp;April 1953 bet to’n 5.&nbsp;Mai 1955 in’n Landdag, nadem Servais Cabolet sien Sozialistische Riekspartei (SRP) verbaden worrn is. Cabolet müss sien Mandaat an’n 23.&nbsp;Oktober 1952 afgeven un Küver is an’n 16.&nbsp;April 1953 narückt. He weer denn in de DP/CDU-Frakschoon.

## Weblenken
* DNB-Katalog
Hans-Harald Fitschen

**Hans-Harald Fitschen** (* 1943 in Elsdörp) is en düütschen Verwaltungsbeamten. He is Maat von de CDU.

Fitschen is 1943 as Söhn von’n Schoolmeester an de Volksschool in Elsdörp boren. He hett sien Abitur an dat Raadsgymnasium Rodenborg maakt, hett Juristeree an de Universitäten Hamborg un Göttingen studeert un sien Dokter 1972 över dat Arbeidsrecht in Däänmark, Sweden un Noorwegen maakt (*Die Beteiligungsrechte der Arbeitnehmer in den nordischen Rechten*).

Fitschen weer denn Beamten bi’n Landkreis Rodenborg. He is von Februar 2000 bet 31. Oktober 2001 Böverkreisdirekter ween. Fitschen weer von’n 1. November 2001 bet 2006 Landraad von’n Landkreis Rodenborg, nadem he as Kannedaat von de CDU 57,8 % von de Stimmen kregen hett. 2006 is he nich wedder as Kannedaat för den Landraad antreden. Sien Nafolger is Hermann Luttmann worrn.

Fitschen is verheiraadt, hett twee Söhns un leevt in Rodenborg.

## Warken

* *Die Beteiligungsrechte der Arbeitnehmer in den nordischen Rechten.* 1972
* *Landkreis Rotenburg (Wümme). Lebensraum mit Perspektiven.* 2002, ISBN 9783883632032
Ferdinand Meldahl

**Ferdinand Meldahl** (* 16. März 1827 in Frederiksberg, † 3. Februar 1908 in Kopenhagen) weer en führen däänsch Architekt vun den Historismus.

Meldahl wurr up de Kopenhagener Kunstakademie to’n Architekten utbildt un hett sien Utbillen wieder maakt dör tallriek Studienreisen nah Düütschland, Frankriek, Spanien, Holland, England, Ägypten un Syrien. 1857 wurr he Liddmaat vun de Kunstakademie, af 1864 dor ok Perfesser för Baukunst un 1873-90 denn ok noch Direkter. Dör sien 27 johrig Tätigkeit in den Kopenhagener Stadtraat gelung dat Meldahl, bedüüden Infloot up de  Entwicklung vun de däänsch Hööftstadt to winnen.

To de bedüüdenst Warken vun Meldahl tellen dat Fardigstellen vun de 1749 anfungen aber to en Bauruine rünnerkommen Frederikskark un de Wedderupbau vun Slott Frederiksborg nah de Brandkatastrophe van’ 16. Dezember 1859.

## Weblenken
* DNB-Katalog
Kalbe

**Kalbe** betekent

* Kalbe, Oort in de Frakschoon Kalmtal von de Gemeen St. Martin in Passeier, Süüdtirol, Italien,
* Kalbe, Barg an’n Hohen Meißner, Werra-Meißner-Kreis, Hessen,
* Kalbe, Stroom in Neddersassen, de in de Okerdaalsperr münnt.

Dat is ok de hoochdüütsche Naam von

* Calwe, Stadt in’n Oltmarkkreis Soltwedel, Sassen-Anholt,
* Kalf, Gemeen in’n Landkreis Rodenborg, Neddersassen.

**Kalbe** is de Familiennaam von

* Ernstgert Kalbe (1931–2015), düütschen Historiker,
* Helmut Kalbe (* 1941), düütschen Footballspeler,
* Hugo Kalbe (1865–1940), düütschen Politiker.

Kiek ok bi: Calbe.
Stefan Hesse

**Stefan Hesse** (* 1969) is en düütschen Archäoloog.

Hesse hett an de Universität Göttingen Ur- un Fröhgeschicht, Volkskunn un Anthropologie studeert un 2000 sien Dokterarbeid över dat Thema *Die Mittelalterliche Siedlung Vriemeensen bei Göttingen im Rahmen der südniedersächsischen Wüstungsforschung unter besonderer Berücksichtigung der Problematik von Kleinadelssitzen* schreven. Na dat Studium weer he von 2000 bet 2002 Volontär bi dat Neddersassische Landsamt för Denkmaalpleeg un 2002/2003 wetenschoplichen Mitarbeider. Von’n 1. Februar 2003 af an weer Hesse Baas von de Kreisarchäologie von’n Landkreis Rodenborg.

2006 hett he för sien Dokterarbeid den Eduard-Anthes-Pries kregen.
Heinrich Meyer (Politiker, 1878)

**Heinrich Meyer** (* 19. November 1878 in Bülkau; † 7. Juni 1948 in Cuxhoben) weer en düütschen Politiker.
  
## Leven
Meyer is as Söhn von en Buur in Bülkau boren. Na de Volksschool weer he in de Bueree anstellt. Later hett he denn den Hoff von sien Vader in Bülkau övernahmen.

Na’n Eersten Weltkrieg is Meyer in de Politik aktiv worrn. He is bi 1920 Maat von de Wirtschaftliche Vereinigung (WV) worrn, för de he von 1921 bet 1924 in’n Landdag von Prüßen weer. Bi de Rieksdagswahl in’n Mai 1924 is Meyer för’n Wahlkreis 16 (Süüdhannover-Bruunswiek) in’n tweten Rieksdag von de Weimarer Republik wählt worrn. Nadem he bi de Rieksdagswahl in’n Dezember 1924 ok wedder en Mandaat wunnen hett – ditmaal in’n Wahlkreis 15 (Oosthannover) – hett he noch bet Mai 1928 as Afornten von de WV to dat Parlament höört. Nadem de WV en Wahlbündnis mit de Düütsch-Hannöversche Partei (DHP) ingahn is, is Meyer bi de Wahl in’n Mai 1928 för de DHP in’n Rieksdag intagen. He is denn ok Maat von dat Direktorium von de DHP worrn. Bi de Wahl in’n September 1930 hett Meyer wedder den Wahlkreis 15 wunnen un seet bet Juli 1932 in’t Parlament. Bi de Rieksdagswahl in’n Juli 1932 hett he keen Mandaat kregen. Dat hett aver man veer Maand duurt, bet to de Rieksdagswahl in’n November 1932, dat he wedder in’t Parlament intagen is. Bi de Rieksdagswahl in’n März 1933 is he denn aver op Duur ut’n Rieksdag rutflagen.

In de Johren 1920 weer Meyer Vörsitter von’n Meiereeverband för’n Regerungsbezirk Stood un de Meiereegenossenschaft Bülkau. He weer in’n Kreisdag von’n Kreis Neehuus un von 1932 af an von’n Landkreis Land Hadeln. Dor weer he Viez-Vörsitter von’n Kreisutschuss. He weer Maat von de hannöversche Landweertschopssellschop un Utschussmaat von de Landweertschopskamer Hannover. Bi de Kark weer he Maat von’n Landskarkendag von de Evangeelsch-Luthersche Landskark Hannover un von’n Kreiskarkendag Neehuus.

Na’n Tweten Weltkrieg güng Meyer in de Neddersassische Landspartei (NLP), ut de 1947 de Düütsche Partei (DP) vörgahn is. För de NLP/DP weer he 1946 in’n Ernannten Bruunswiekschen Landdag un von 1946 bet 1948 in’n Landdag von Neddersassen. In de Johren 1945 bet 1948 weer he ok Landraad in’n Landkreis Land Hadeln. As Landraad keem Ernst-August von der Wense na em un in’n Landdag hett Heinrich Küver sien Mandaat övernahmen.

## Footnoten
Curt Grüttner

**Paul Friedrich Curt Grüttner** (* 24. Oktober 1855 in Breslau; †) weer en düütschen Verwaltungsbeamten.

Grüttner is 1855 in Breslau boren un hett 1873 op dat Gymnasium St. Maria Magdalena in Breslau Abitur maakt. 1882 is he Regerungsassesser worrn. 1884/1885 weer he kort kommissarsch Landraad von dat Amt Wittlage. He weer denn von 1885 bet 1889 Landraad von’n Kreis Bremervöör. 1889 is he denn Regerungsraad in Breslau worrn un later Oberregerungsraad in Düsseldörp. 1899 is he Viez von’n Regerungspräsident worrn un 1907 Gehemen Regerungsraad an de Oberrekenkamer in Potsdam. He is denn noch to’n Gehemen Oberregerungsraad befördert worrn un na 1914 in’n Rohstand gahn.

Grüttner weer verheiraadt mit Meta Lehmann. De beiden hebbt een Söhn hatt, Gerhard Grüttner, de an’n 25. Juli 1889 in Bremervöör boren is.
Paul Brockhoff

**Paul Brockhoff** (* 10. Juni 1860 in Duisborg; † 7. Oktober 1934) weer en düütschen Verwaltungbeamten.

Brockhoff is 1860 in Duisborg as Söhn von Gottlieb Karl Franz Brockhoff un Sophia Eugenie Carstanjen boren. He weer evangeelsch. He hett an’n 10. Oktober 1894 Martha Schüll freet.

He weer von 1893 bet 1902 Landraad von’n Kreis Bremervöör. 1902 is he denn Regerungsraad in Hannover worrn.
Jean Dotto

**Jean Dotto** (* 27. März 1928 in Saint-Nazaire; † 20. Februar 2000 in Ollioules) weer en franzöösch Radrennfohrer. As Italiener boren, hett he an' 1. September 1937 de franzöösch Staatsbörgerschap annommen.

## Karriere
Sien Profiloopbahn düer van 1948 bit 1962, un in' Fohrerfeld droog he den Binaam „Vigneron de Cabasse“. Sien gröttste Spood weer de Sieg in dat Gesamtklassement vun de Spanienrundfohrt van 1955 vörAntonio Jimenez Quilez un Raphaël Géminiani. Dotto wunn aber ok jeweils een Deelstreck bi de Tour de France un bi den Giro d’Italia. Later hett he aber ok ingestahn, dat he wiels sien Radsportkarriere mit Amphetaminen dopt harrt hett.

## Sien wichtigst Ergevnisse
* 1952 un 1960 Winner vun de Dauphiné Libéré
* 1954 Winner vun de 19. Deelstreck bi de Tour de France un Veert in dat Gesamtklassement
* 1955 Winner vun de Spanienrundfohrt
* 1955 Winner vun de 19. Deelstreck bi den Giro d’Italia.

## Enkeld Nahwiesen


## Weblenken
* Jean Dotto in de Datenbank vun Radsportseiten.net
Ernst Ludwig Grubitz

**Ernst Ludwig Eckmund Albrecht Grubitz** (* 16. Dezember 1876 in Coppenbrügge; † 1936) weer en düütschen Verwaltungsbeamten.

Grubitz is 1876 as Söhn von’n Oberamtmann Grubitz in Coppenbrügge boren. He hett an de Universitäten Heidelbarg un Berlin Juristeree studeert un is in Heidelbarg 1898 Maat von dat Corps Vandalia worrn. 1901 hett he dat Referendarexamen in Celle bestahn. 1903 is he Regerungsreferendar in Danzig worrn, 1906 Regerungsassesser in Altena, 1908 in Seelow, 1909 in Rotenburg an der Fulda un 1910 in Marienwerder. Von 1914 bet 1917 weer he as Freewilligen Soldaat in’n Eersten Weltkrieg un toletzt Leutnant von de Reserve in dat 1. Leibhusaren-Regiment. Von 1917 bet 1931 weer he Landraad in’n Kreis Bremervöör. 1933 is he Landraad von’n Landkreis Margenborg in Hilmssen worrn un dat bet 1936 bleven.

## Literatur

* *Die Mitglieder der Vandalia zu Heidelberg nach dem Stande vom 29. September 1935*. Berlin 1936, S. 229
Hermann Luttmann

**Hermann Luttmann** (* 2. Oktober 1957 in Lüttjen Heinz) is en düütschen Verwaltungsbeamten. He is Maat von de CDU.

Luttmann is 1957 as drüdd von söss Kinner von en Buur in Lüttjen Heinz boren. Sien Abitur hett he an dat Gymnasium an’n Wall in Veern maakt un hett twee Johr Wehrdeenst bi de Bundswehr afleist (Lent-Kasern in Rodenborg). Denn hett he an de Universität Heidelbarg Juristeree studeert un von Januar 1988 af an as Dezernent bi’n Landkreis Rodenborg arbeidt. He weer Viez von’n Böverkreisdirekter un von 2000 af an von’n Landraad Hans-Harald Fitschen. He is bi de Wahl 2006 as Kannedaat von de CDU mit 60,4 % von de Stimmen to’n Landraad von’n Landkreis Rodenborg wählt worrn un bi de Wahl an’n 25. Mai 2014 mit 62,14 % von de Stimmen för en twete Amtstied wedderwählt worrn, de bet 2021 duurn schall.

He is siet 1989 verheiraadt mit de Politikerin Mechthild Ross-Luttmann. De beiden hebbt twee Döchter un een Söhn un leevt in Rodenborg.
Wolf-Dieter Tempel

**Wolf-Dieter Tempel** (* 15. August 1937 in Celle; † 7. März 2017 in Worth) weer en düütschen Archäoloog.

Tempel is 1937 in Celle boren un hett 1956 bet 1958 en Lehr as Landschopsgoorner maakt. He hett sik aver dull för de Archäologie intresseert un hett op’n Tweten Bildungsweg sien Abitur namaakt un denn Ur- un Fröhgeschicht, Völkerkunn, Volkskunn un Anthropologie an de Universitäten Göttingen un Tübingen studeert. 1969 hett he sien Dokterarbeid to dat Thema *Die Dreilagenkämme aus Haithabu – Studien zu den Kämmen der Wikingerzeit im Nordseeküstengebiet und Skandinavien* schreven.

He hett 1970/1971 bi de Röömsch-Germaansche Kummisschoon in Frankfort arbeidt un denn von 1971 bet 1973 as Bezirksarchäoloog för den Regerungsbezirk Ossenbrügge un von 1974 bet 1979 as Bezirksarchäoloog för den Regerungsbezirk Lümborg. Von’n 1. November 1979 bet to sien Rohstand an’n 31. August 2002 weer Tempel Baas von de Kreisarchäologie von’n Landkreis Rodenborg.

An’n 2. März 2005 hett Tempel dat Ehrenteken von’n Landkreis Rodenborg in Gold kregen.
Alexander Gerst

**Alexander Gerst** (* 3. Mai 1976 in Künzelsau) is en düütsch Geophysiker un Ruumfohrer.

## Herkunft, Utbillen un wetenschaplich Loopbahn
Alexander Gerst is in Künzelsau upwussen. Sien Abitur hett he 1995 an dat Technisch Gymnasium in Öhringen afleggt. Dornah hett he Zivildeenst bi de DRK maakt un hett ansluutend een Johr lang as Rucksacktourist verscheeden Länner bereist. Düchtig beindruckt vun de Vulkans up Niegseeland fung he an,  Geophysik to studeeren, un kreeg an dat Karlsruher Institut för Technologie dat Diplom. Todem studeer he Geowetenschapen in Wellington, Niegseeland, un kreeg dorin 2005 den Master of Science. 2006 weer he Sömmer stipendiat vun dat Düütsch Zentrum för Luft- un Ruumfohrt. Nah eegen Utseggen wurr sien Interesse an de Ruumfohrt dör sien Grootvader in Gang brocht, de as Funkamateur Signale to'n Maand stüert hett.  

2007 kreeg Gerst den Bernd-Rendel-Pries vun de  der Düütsch Forschensgemeenschap (DFG) för besünners goot  Nahwussgeophysiker.

In' Mai 2010 kreeg he an de Universität Hamborg mit en Forschensarbeit to de  Eruptschoonsdynamik vun den antarktischen Vulkan Mount Erebus sien Doktertitel.

## Ruumfohrer
Alexander Gerst hett sück bi dat Utwahlverfohren vun de ESA gegen 8407 annner Bewerber dörsett, as eenzig Düütsch ünner söss nee Ruumfohrer, un wurr an' 20. Mai 2009 de Apenlichkeit vörstellt. Anfang September 2009 fung he sien Utbillen in dat Astronauten benömmt.

An' 18. September 2011 geev de ESA bekannt, dat Gerst för en Ruumfloog tosommen mit den Russen Maxim Surajew un den US-Amerikaner Reid Wiseman to de Internatschonale Ruumstatschoon ISS utsöcht wurrn weer. De spoodriek Nachtstart vun Sojus TMA-13M weer an' 28. Mai 2014 um 19:57 UTC in Baikonur. Gerst sall as Bordingenieur vun de ISS-Expeditschonen 40 un 41 bit to'n  10. November 2014 in't All blieven. He is dormit nah Thomas Reiter un Hans Schlegel de darte düütsch Ruumfohrer up de ISS. Sien Mission drocht de Beteken *Blue Dot*, nah dat Foto Pale Blue Dot, dat de Eer ut groot Entfernung as „blassblauen Punkt“ wiest.

## Funkamateur
Alexander Gerst hett de Amateurfunkprüfung afleggt un dröfft dorum an den Amateurfunkdeenst deelnehmen. He hett dat Roopteeken KF5ONO. De ISS hett för den Amateurfunkdeenst en eegen Transceiver un send up 145,800 MHz. Dat Projekt nömmt sück ARISS (Amateur Radio on International Space Station).

## Ehrungen
2015 kreeg he dat Bundsverdeenstkrüüz.

## Weblenken

* Homepage vun Alexander Gerst
* Biografie bi de ESA
* BlueDot Missions-Blog (düütsch/engelsch)
* Interview mit Alexander Gerst up dat Portal vun de DLR (mp4; 21,42 MB)
* Thomas Bührke: ''Der nächste deutsche Astronaut''; Artikel ut Bild der Wissenschaft, Utgaav 5/2010.
* Kurt-Martin Mayer: ''Der richtige Typ''; Focus, 4. Juni 2012
* Klaus Martin Höfer: ''Traumberuf Astronaut – Einmal Weltall und zurück''; Spiegel Online, 12. Dezember 2012
* Alexander Gerst auf dem Weg ins All, Berichterstattung to'n 9. Mai 2014 bi den Bayerischen Rundfunk mit Live-Överdragen vun den Start
* [//www.youtube.com/watch?v=gB9bos8kNBo Pressekonferenz vun de ESA], 17. März 2014

## Enkeld Nahwiesen
Ulrich Inderbinen

**Ulrich Inderbinen** (* 3. Dezember 1900 in Zermatt; † 14. Juni 2004 ok dor) weer en Swiezer Bargführer un Bargstieger. He hett 371-mal dat Matterhorn, 84-mal den Mont Blanc un 81-mal de Dufourtipp, den hööchsten Barg vun de Swiez besteegen. 

## Leven un Werdegang

De Söhn vun Bargbuern is mit acht Geschwistern upwussen. Mit fief Johren hett he as Kohhöder arbeit. Geld hett he all in dat Öller vun 13 Johren verdeent, as Schaaphöder, later as Bauarbeiter, Discher oder Elektriker.

1921 hett he tosommen mit sien Süsters dat eerste Mal dat Matterhorn besteegen. 1925 hett he de Bargführerschool afslooten, aber eerst um de 1960er-Johren harr he wegen den touristischen Upswung utreckend Arbeit as Bargführer. Weltwiet funn Inderbinen 1990  Beachtung, as he in’ Rahmen vun en Feernsehsennen to’n 125. Johresdag vun de Eerstbestiegen vun den Matterhorn as nu 89-Johriger noch eenmal up den Tipp steeg.  

Mit 80 Johren fung he an, bi Skirennen deeltonehmen. Wiel dat in sien Öllersklass meestens kien anner Deelnehmers mehr geev, wunn he meestens. Mit 95 Johren nehm he letztmals an en Bargführer-Skirennen deel.

Wenig Interesse wies Inderbinen an neetietlich Sekerungsmethoden. So führ he noch 1983 sien Touristen mit en Tau um’t Liev dör de Gletscherbrüche.
 
## Letzte Johren
Inderbinen hett bit to sien 96. Levensjohr as Bargführer arbeit. En Stört hett hüm dwungen, de Bargführerloopbahn aftosluuten. Mit 96 Johren hett sück de gloovende Katholik en Levensdrööm erfüllt: He is nah Rom reist, um den Segen vun Paapst Johannes Paul II. to  empfangen. In dat Johr 2000 hett hüm de Gemeend Zermatt to sien 100. Gebortsdag en Utstellung widmet un en hüm widmet Pütt in’ Oortskarn vun Zermatt wurr inweeht. 2004 is he in sien 104. Levensjohr storven. To dissen Tietpunkt weer he de öldste Mann in den  Kanton Wallis.

## Literatur
* Heidi Lanz, Liliane De Meester: *Ich bin so alt wie das Jahrhundert.* Rotten, Visp 1996.

## Weblenken
* Nahroop in de Neue Zürcher Zeitung
* Nahroop in The Independent
Samtgemeen Basdaal

De **Samtgemeen Basdaal** () weer en Rebeetsverband in’n Noordwesten von’n Landkreis Bremervöör. De Samtgemeen is 1966 ut de Gemenen Ah, Ooldwist, Basdaal un Volkmarst billt worrn. Mit de Kommunalreform von’n 1. März 1974 is de Samtgemeen denn in de ne’e Samtgemeen Geestborn opgahn, to de ok noch de Samtgemenen Eversdörp un Geestborn tokamen sünd.

## Historie

Samtgemeendirekter weer Johannes Meyer. De Samtgemeenraad harr söven Maten.

### Inwahners

## Footnoten
Samtgemeen Geestborn (1971–1974)

De **Samtgemeen Geestborn** () weer en Rebeetsverband in’n Noordwesten von’n Landkreis Bremervöör. De Samtgemeen is to’n 1. Januar 1971 ut de Gemenen Alfs, Barchel, Öös, Op de Hööv un Örel billt worrn. Mit de Kommunalreform von’n 1. März 1974 is de Samtgemeen denn in de ne’e Samtgemeen Geestborn opgahn, to de denn ok noch de Samtgemenen Basdaal un Eversdörp tokamen sünd.

De Verwaltung is ut dat Raadhuus Bremervöör rut daan worrn, de Samtgemeen harr noch keen egen Raadhuus.
Bundsdagswahlkreis Rodenborg-Veern

De **Bundsdagswahlkreis Rodenborg-Veern** weer en Wahlkreis bi de Wahlen to’n Düütschen Bundsdag in Neddersassen. Dor hebbt de Landkreis Veern un de Landkreis Rodenborg tohöört.

## Historie

De Wahlkreis is to de Bundsdagswahl 2002 billt worrn un harr de Wahlkreisnummer 35 in Neddersassen. He is ut Rebeden von de Bundsdagswahlkreise Stood-Rodenborg I, Veern-Oosterholt un Soltau-Fambossel-Rodenborg II billt worrn.

To de Bundsdagswahl 2009 is de Wahlkreis al wedder oplööst worrn. De Landkreis Veern höört to’n Bundsdagswahlkreis Oosterholt-Veern, de Landkreis Rodenborg is op de Wahlkreise Rodenborg I-Soltau-Fambossel un Stood I-Rodenborg II opdeelt worrn.

## Afornte
Direkt wählt Afornte in’n Wahlkreis weren:

## 2005

## Weblenken

* Wahlkreisergebnisse früherer Bundestagswahlen (hoochdüütsch)
Bundsdagswahlkreis Cuxhoben

De **Bundsdagswahlkreis Cuxhoben** weer en Wahlkreis bi de Wahlen to’n Düütschen Bundsdag in Neddersassen. Dor hett de Landkreis Cuxhoben tohöört.

## Historie

De Wahlkreis is to de eerste Bundsdagswahl 1949 billt worrn un harr de Wahlkreisnummer 10. För de Bundsdagswahlen 1953 bet 1961 harr he de Nummer 32 un von 1964 af an de Nummer 24. He hett von 1949 bet 1961 *Bundsdagswahlkreis Cuxhoben-Hadeln-Wersermünn* heten. In de Tied hebbt dor de Stadt Cuxhoben, de Landkreis Land Hadeln un de Landkreis Wersermünn tohöört (1977 to’n Landkreis Cuxhoben tohoopleggt). To de Wahl 2002 is de Wahlkreis denn opdeelt worrn op de Wahlkreise Cuxhoben-Oosterholt un Stood-Cuxhoben.

## Afornte

Direkt wählt Afornte in’n Wahlkreis weren:

1)1953 weer Müller Kannedaat för en Wahlbündnis von CDU, FDP un DP. De CDU un de FDP hebbt keen egen Kannedaten opstellt un opropen, dat de Wählers Müller wählen schöölt.

## Weblenken

* Wahlkreisergebnisse früherer Bundestagswahlen (hoochdüütsch)
Hinzel

De **Hinzel** is en Holt in’n Noorden von’n Landkreis Rodenborg.

## Geografie

An de Süüdwestkant von’n Hinzel flütt de Geest langs un na Süden to is dat nächste Holt dat Sünnerholt in’n Süden von Hipst.

De Öörd ümto sünd Eversdörp in’n Noordoosten, Glinn in’n Oosten, Örel in’n Süüdoosten, Barchel in’n Süden, Hipst un Freelsdörpermöhlen in’n Westen, Op de Hööv in’n Noordwesten un Nee Eversdörp un Westerbeek in’n Noorden.

## Historie

De Hinzel mit sien Forsthuus weer fröher as Forstbezirk egenstännig (8,34 km² groot) un hett to keen Gemeen tohöört. Vör 1885 hett dat to dat Amt Bremervöör tohöört un denn to’n Kreis Bremervöör. 1977 is dat denn an’n Landkreis Rodenborg kamen. De Hinzel is Deel ween von de fröhere Gemeen Op de Hööv. 1974 is disse Gemeen denn Deel worrn von dee Gemeen Hipst.

De lüttje Oort Fasshöven, de in ole Oorkunnen toeerst as *Vershovede* opdükert, is in’n Dörtigjohrigen Krieg verlaten worrn. Dat Rebeed is denn Deel von’n Forstbezirk Hinzel worrn.

1933 is bi’n Hinzel von de Marien en Sperrtüügamt anleggt worrn, dat 1936 denn kumplett trech weer. Na 1945 sünd de Anlagen denn aver nich wedder bruukt worrn. De Anlagen sünd deelwies sprengt worrn, deelwies sünd dor annere Saken in ünnerbröcht worrn. Dat Krankenhuus Bremervöör hett dor von 1947 bet 1954 en Butensteed bedreven, de DEULA harr dor von 1954 bet 1964 en Landmaschinenschool un en School is inricht worrn. In disse Tied hebbt in de Gebüüd von dat Sperrtüügamt ok veel Verdrevene ut de düütschen Oostrebeden leevt.

### Inwahnertall

### Religion

De Lüüd, de in’n Hinzel leevt hebbt, sünd jüst as de Öörd in de Ümgegend, na de Reformatschoon jümmer evangeelsch-luthersch ween. De Oort hett fröher jümmer to dat Kaspel Örel tohöört. Fröher sünd de Lüüd ut’n Hinzel ok op’n Karkhoff von de Kark Örel begraven worrn. 1929 is denn aver bi’n Heinschenwall en egen Karkhoff för de Hüüs Heinschenwall un Hinzel anleggt worrn. Un 1958 hett de Bethlehem-Kark in Hipst apenmaakt un de Hinzel hett denn to dat Kaspel von disse ne’e Kark tohöört.

## Weertschop un Infrastruktur

### Verkehr

Dör den Süden von’n Hinzel löppt de Kreisstraat 116, de in’n Süüdoosten na Örel an de Bundsstraat 71/74 ran löppt un in’n Noordwesten över de Hööv un Stühbusch bi Köhlen an de Landsstraat 128 ran. De nächste Autobahn is opstunns de A 27 bi Bremerhoben, wat so bi 30 Kilometer weg is. In Tokumst schall de A 20 aver ganz dicht an de Süüdkant von’n Hinzel langslopen. De nächste Opfohrt schall denn von de Bundsstraat 495 op de A&nbsp;20 ween.

De nächsten Bahnhööv sünd de Bahnhoff Op de Hööv un de Bahnhoff Örel an de Bahnlien Bremervöör-Bremerhoben.

### Scholen

Von 1951 bet 1969 harr de Hinzel mit de *Waldschule* op dat Gelänn von dat ole Sperrtüügamt en egen School. Vondaag gaht de Kinner na de Grundschool Hipst.

## Literatur

* Heinrich Krankenberg: *Hipstedt: Geschichte eines Dorfes zwischen Geest und Moor.* 2008, ISBN 978-3837026429
* Friedrich Streufert un Hans-Otto Hasselbring: *Heinschenwalde-Hinzel – Das vergessene Dorf.* 2014

## Footnoten
Paper Lace

**Paper Lace** weer en britisch Pop-Band vun de 1970er Johren. 

Grünnd wurrn is de Grupp 1969 in Nottingham. Hör eerst Spood in England wurr 1974 *Billy Don't Be A Hero*, en Song, de in Amerika vun de Band Bo Donaldson & The Heywoods rutbrocht wurr un dor ebenfalls Tipprieder in de USA weer. In dat glieker Johr wurr mit *The Night Chicago Died* en meest glieker spoodriek Hit nahschaven, de in de USA sogot up Platz 1 keem. Wat denn folgen dee, weern aber blots noch lüttgere Hits. 

1978 gelung de Grupp noch en lütt to nömmen Achtungserfolg: Se sungen gemeensam mit den Footballvereen Nottingham Forest de Hymne *We've Got The Whole World In Our Hands*.

Kört dornah hett sück de Band vun **Paper Lace** in **Lace** umnömmt – un wurr vergeeten. 

Heiner Müller hett 1995 *The Night Chicago Died* in sien Inszeneeren Der aufhaltsame Aufstieg des Arturo Ui vun Bertolt Brecht in dat Theater am Schiffbauerdamm (Berliner Ensemble) verarbeit.

## Liddmaaten
* Cliff Fish (* 13. August 1949 in Ripley, Derbyshire; † 14. April 2023), Gesang, Bass
* Chris Morris (* 1. November 1954 in Nottingham), Gitarr
* Carlo Paul Santanna (* 29. Juni 1947 in Rom), Gitarr (bit 1976)
* Michael Vaughan (* 27. Juli 1950 in Sheffield), Gitarr
* Phil Wright (* 9. April 1948 in Nottingham), Slagtüüch

## Hit-Singles
* *Billy Don't Be A Hero* 1974 (UK Platz 1)
* *The Night Chicago Died* 1974 (UK Platz 3, USA Platz 1, D Platz 3)
* *The Black Eyed Boys* 1974 (UK Platz 11)
* *So What If I Am* 1975
* *We've Got The Whole World In Our Hands* 1978 (UK Platz 24)

## Weblenken
* Interview mit Phil Wright vun Paper Lace, 2005 (engelsch)
* Websteed vun Carlo Paul Santanna (engelsch)
Bundsdagswahlkreis Lüchow-Dannenbarg-Lümborg

De **Bundsdagswahlkreis Lüchow-Dannenbarg-Lümborg** is en Wahlkreis bi de Wahlen to’n Düütschen Bundsdag in Neddersassen. Dor höört de Landkreis Lüchow-Dannenbarg un de Landkreis Lümborg to.

## Historie

De Wahlkreis is to de eerste Bundsdagswahl 1949 billt worrn un harr de Wahlkreisnummer 13 in Neddersassen. Bi de Wahlen 1953 bet 1961 harr he de Nummer 35. Dor hebbt in disse Tied de Stadt Lümborg, de Landkreis Lümborg un de Landkreis Lüchow-Dannenbarg tohöört.

To de Wahl 1965 hett he de ne’e Nummer 31 kregen. Dor hett nu tosätzlich ok noch de Landkreis Ülzen (utbenahmen de Stadt Ülzen un de Samtgemenen Ebstörp un Seborg) tohöört. Bi de Wahl 1980 hett de Wahlkreis disse Rebeden in’n Landkreis Ülzen denn wedder afgeven (an’n Bundsdagswahlkreis Celle-Ülzen).

Mit de Wahl 2002 hett de Wahlkreis de Nummer 37 kregen un von’n Landkreis Horborg de Samtgemenen Elvmasch, Hanstää un Solzhusen un von’n Landkreis Soltau-Fambossel de Gemeen Munste tokregen. Bi de Wahl 2009 hett de Wahlkreis disse Rebeden wedder afgeven un de Nummer 38 kregen. Bi de Wahl 2013 is denn de Nummer 37 wedderkamen.

## Afornte
Direkt wählt Afornte in’n Wahlkreis weren:

## 2005

Bi de Bundsdagswahl an’n 18. September 2005 hett dat in’n Wahlkreis Lüchow-Dannenbarg-Lümborg (Wahlkreisnummer 37) fiev Direktkannedaten geven. As Afornten direkt wählt worrn is Hedi Wegener von de SPD.

## 2009

Bi de Bundsdagswahl an’n 27. September 2009 hett dat in’n Wahlkreis Lüchow-Dannenbarg-Lümborg (Wahlkreisnummer 38) söven Direktkannedaten geven. As Afornten direkt wählt worrn is Eckhard Pols von de CDU.

## 2013

Bi de Bundsdagswahl an’n 22. September 2013 hett dat in’n Wahlkreis Lüchow-Dannenbarg-Lümborg (Wahlkreisnummer 37) negen Direktkannedaten un 14 Landslisten geven. As Afornten direkt wählt worrn is Eckhard Pols von de CDU.

## 2017

Bi de Bundsdagswahl an’n 24. September 2017 hett dat in’n Wahlkreis Lüchow-Dannenbarg-Lümborg (Wahlkreisnummer 37) söss Direktkannedaten un 18 Landslisten geven. As Afornten direkt wählt worrn is Eckhard Pols von de CDU.

## Weblenken

* Wahlkreisergebnisse früherer Bundestagswahlen (hoochdüütsch)